王禹偁
赋得南山行送冯中允之辛谷冶按狱
商山三月花如火，草树青葱雨初过。
柳条渐软蝶双飞，桑叶尚多蚕一卧。
薄情野水流不回，无力春云慵欲堕。
团团榆荚是谁抛，漠漠游丝向人嚲。
可怜花木间岚光，花前正好飞觥觞。
冯君夙驾一何速，捧檄银坑按辛谷。
转输昨日又移文，小甿诉牒何纷纭。
见说南山六百里，跙尽马蹄摧屐齿。
是何屈于不知己，冲斗太阿教补履。
龙无尺水且蟠泥，骥困盐车但垂耳。
片言折狱亦胡为，必也无讼方君子。
吾徒事业本稽古，得行其志当刑措。
画衣画地免烦苛，抵璧捐金返淳素。
未行此道且营营，营营为禄聊代耕。
残春小别不足念，为君高唱南山行。
南山一月期回首，莫诉临歧数卮酒。